CELEX: 
Language: hu
Date: 2021-12-13 00:00:00
Title: A BIZOTTSÁG (EU) .../... VÉGREHAJTÁSI RENDELETE az (EU) 2017/39 végrehajtási rendeletnek a támogatási kérelmek, a támogatás kifizetése és a helyszíni ellenőrzések tekintetében történő módosításáról

A BIZOTTSÁG (EU) .../... VÉGREHAJTÁSI RENDELETE
            
            
               (2021.12.13.)
            
            
               az (EU) 2017/39 végrehajtási rendeletnek a támogatási kérelmek, a támogatás kifizetése és a helyszíni ellenőrzések tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 25. cikke b) pontjára,
            
            
               tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre
                  2
                és különösen annak 62. cikke (2) bekezdésének a) pontjára,
            
            
               mivel:
            
            
               (1)Az (EU) 2017/39 bizottsági végrehajtási rendelet
                  3
                4. cikkének (6) bekezdése előírja, hogy a támogatási kérelemben megjelölt összegeket olyan igazoló dokumentumokkal kell alátámasztani, amelyek feltüntetik a teljesítés által érintett termékek, anyagok és szolgáltatások árát átvételi, fizetési vagy ezekkel egyenértékű bizonylat/igazolás kíséretében. A termék, anyag vagy szolgáltatás ára azonban nem releváns akkor, ha egyszerűsített költségelszámolási módszert alkalmaznak, és az ár feltüntetésére vonatkozó kötelezettség nincs összhangban az egyszerűsítésre és az adminisztratív terhek egyszerűsített költségelszámolási módszerek révén történő csökkentésére irányuló célkitűzésekkel. Ezért helyénvaló a költségalapú rendszerekre és az egyszerűsített költségelszámolási módszerekre külön követelményeket megállapítani.
            
            
               (2)Az (EU) 2017/39 végrehajtási rendelet 5. cikke meghatározza a támogatás kifizetésének általános feltételeit. Az egyszerűsített költségelszámolási módszerek esetében a szükséges igazoló dokumentumok közé tartozik a biztosított és/vagy elosztott termékek, illetve a – kísérő oktatási intézkedések, valamint a nyomonkövetési, értékelési és népszerűsítési tevékenységek keretében – biztosított anyagok vagy szolgáltatások árát igazoló fizetési bizonylat. Költségalapú rendszerek esetében azonban nincs szükség ilyen igazoló dokumentumokra. A tapasztalatok azt mutatják, hogy – függetlenül attól, hogy költségalapú rendszert vagy egyszerűsített költségelszámolási módszert alkalmaznak-e – ez a követelmény nem releváns a támogatás kifizetése szempontjából, és nincs összhangban az egyszerűsítésre és az adminisztratív terhek egyszerűsített költségelszámolási módszerek révén történő csökkentésére irányuló célkitűzésekkel. Ezért ezt a követelményt el kell hagyni. 
            
            
               (3)Az (EU) 2017/39 végrehajtási rendelet 9. cikkének (4) bekezdésével összhangban a termékek biztosításához és elosztásához, valamint a kísérő oktatási intézkedésekhez kapcsolódóan igényelt támogatások esetében az adminisztratív ellenőrzéseket helyszíni ellenőrzéseknek kell kiegészíteniük. Az említett rendelet 10. cikkének (1) bekezdése a teljesség igénye nélkül felsorolja, hogy a helyszíni ellenőrzéseknek mire kell kiterjedniük a termékek biztosításához és elosztásához nyújtott támogatások esetében. A tapasztalatok alapján és az egyértelműség érdekében a fent említett nem kimerítő felsorolást ki kell egészíteni mind a termékek biztosításához és elosztásához, mind a kísérő oktatási intézkedésekhez nyújtott támogatásokkal kapcsolatban végzett helyszíni ellenőrzések esetében.
            
            
               (4)Az (EU) 2017/39 végrehajtási rendeletet ezért ennek megfelelően módosítani kell.
            
            
               (5)Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/39 végrehajtási rendelet a következőképpen módosul:
            
            
               1.A 4. cikk (6) bekezdése első albekezdésének helyébe a következő szöveg lép: 
            
            
               „A tagállamok előírják, hogy mely igazoló dokumentumokat szükséges benyújtani a támogatási kérelmek alátámasztására. A támogatási kérelmekben megjelölt összegeket az alábbiakat igazoló dokumentumokkal kell alátámasztani:
            
            
               a)a teljesítés által érintett termékek, anyagok és szolgáltatások ára átvételi, fizetési vagy ezekkel egyenértékű bizonylat/igazolás kíséretében; vagy
            
         
         
            
               b)az érintett mennyiségek biztosítása/elosztása az iskolaprogram céljára történt, amennyiben a tagállam engedélyezi az egységköltség-alapú térítést, az átalányfinanszírozást és/vagy az egyösszegű kifizetést.”
            
            
               2.Az 5. cikk a következőképpen módosul:
            
            
               a)az (1) bekezdés b) pontjának helyébe a következő szöveg lép: 
            
            
               „b) amennyiben a tagállam engedélyezi az egységköltség-alapú térítést, az átalányfinanszírozást és/vagy az egyösszegű kifizetést, az érintett mennyiségeknek az iskolaprogram céljából történő biztosítását és/vagy elosztását igazoló dokumentum bemutatását követően.”;
            
            
               b)a (2) bekezdés helyébe a következő szöveg lép:
            
            
               „(2) A kísérő oktatási intézkedésekhez, a nyomon követéshez, az értékeléshez és a népszerűsítéshez kapcsolódó támogatások kifizetésére csak az adott anyagok és szolgáltatások rendelkezésre bocsátását, valamint az illetékes hatóság által előírt kapcsolódó igazoló dokumentumok benyújtását követően kerülhet sor, illetve amennyiben a tagállam engedélyezi az egységköltség-alapú térítést, az átalányfinanszírozást és/vagy az egyösszegű kifizetést, az anyagok és szolgáltatások rendelkezésre bocsátását tanúsító igazoló dokumentum bemutatását követően.”
            
            
               3.A 10. cikk (1) bekezdésének helyébe a következő szöveg lép:
            
            
               „(1) A helyszíni ellenőrzéseknek különösen a következők vizsgálatára kell kiterjedniük:
            
            
               a)az (EU) 2017/40 felhatalmazáson alapuló rendelet 6. cikkében említett nyilvántartások, az adminisztratív ellenőrzéseket megfelelő dokumentumokkal megerősítve és kiegészítve, beleértve a pénzügyi dokumentumokat, például a beszerzést és értékesítést igazoló számlákat, szállítóleveleket, banki kivonatokat és ezek számviteli nyilvántartását;
            
            
               b)a termékek felhasználása az 1308/2013/EU rendelet, az (EU) 2017/40 felhatalmazáson alapuló rendelet és e rendelet szerint történt;
            
            
               c)a termékek elosztását támogató kísérő oktatási intézkedések végrehajtása, amennyiben a helyszíni ellenőrzésre az oktatási intézmény helyiségeiben kerül sor, vagy ha a helyszíni ellenőrzés tárgya a kísérő oktatási intézkedésekkel kapcsolódóan igényelt támogatás;
            
            
               d)megfelelő népszerűsítő anyagok használata, amennyiben a helyszíni ellenőrzésre az oktatási intézmény helyiségeiben kerül sor.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.12.13.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 347., 2013.12.20., 671. o. 
               
               
                  
                     (2)
                  
                        HL L 347., 2013.12.20., 549. o.
               
               
                  
                     (3)
                  
                        A Bizottság (EU) 2017/39 végrehajtási rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő alkalmazására vonatkozó szabályokról (HL L 5., 2017.1.10., 1. o.).